Document ID: 32009D0979

KOMMISSIONENS AFGØRELSE
af 17. december 2009
om godkendelse af Bulgariens program for kontrol med og overvågning af transportbetingelser for levende kvæg, der eksporteres fra EU via Bourgas' havn, og EU-tilskuddet for 2010
(meddelt under nummer K(2009) 10004)
(Kun den bulgarske udgave er autentisk)
(2009/979/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets beslutning 2009/470/EF af 25. maj 2009 om visse udgifter på veterinærområdet (1), særlig artikel 37,
under henvisning til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget (2) (i det følgende benævnt »finansforordningen«), særlig artikel 75,
under henvisning til Kommissionens forordning (EF, Euratom) nr. 2342/2002 af 23. december 2002 om gennemførelsesbestemmelser til Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget (3) (i det følgende benævnt »gennemførelsesbestemmelserne«), særlig artikel 90, og
ud fra følgende betragtninger:
(1)
Ved beslutning 2009/470/EF fastsættes der bestemmelser om EF-tilskud til udgifter på veterinærområdet.
(2)
Navnlig artikel 37, stk. 1, i beslutning 2009/470/EF foreskriver, at hvis en medlemsstat af strukturelle eller geografiske årsager skulle få problemer med personale eller infrastruktur ved iværksættelse af kontrolstrategien på grund af den måde, hvorpå det indre marked for levende dyr fungerer, kan den i en overgangsperiode få EF-støtte. Endvidere fastsættes det i artikel 37, stk. 2, i beslutning 2009/470/EF, at den pågældende medlemsstat skal forelægge Kommissionen et nationalt program for forbedring af sit kontrolsystem ledsaget af de fornødne finansielle oplysninger.
(3)
For at det indre marked kan fungere, kræves et harmoniseret kontrolsystem for levende dyr, herunder for dem, der eksporteres til tredjelande. Det forekommer hensigtsmæssigt at lette gennemførelsen af denne strategi, ved at EU yder tilskud til dens gennemførelse.
(4)
Kommissionens forordning (EF) nr. 639/2003 af 9. april 2003 om fastsættelse af gennemførelsesbestemmelser efter Rådets forordning (EF) nr. 1254/1999 for så vidt angår kravene for ydelse af eksportrestitutioner i forbindelse med levende kvægs velfærd under transport (4) indeholder bestemmelser om, at udførsel af dyr fra EU's toldområde kan finde sted via et udgangssted, hvor embedsdyrlægen med hensyn til de dyr, der er antaget en udførselsangivelse for, undersøger, om kravene i Rådets forordning (EF) nr. 1/2005 af 22. december 2004 om beskyttelse af dyr under transport og dermed forbundne aktiviteter og om ændring af direktiv 64/432/EØF og 93/119/EF og forordning (EF) nr. 1255/97 (5) er opfyldt fra afgangsstedet indtil udgangsstedet, og at transportbetingelserne for resten af transporten opfylder bestemmelserne i forordning (EF) nr. 1/2005.
(5)
Forordning (EF) nr. 1/2005 indeholder bestemmelser om, at når dyr befinder sig på udgangssteder, skal embedsdyrlæger i medlemsstaterne kontrollere, at dyrene transporteres i overensstemmelse med denne forordning. Mener den kompetente myndighed, at dyr ikke er egnede til at fuldføre rejsen, skal de aflæsses, vandes, fodres og have hvile på et kontrolsted.
(6)
I Rådets forordning (EF) nr. 1255/97 af 25. juni 1997 om fællesskabskriterier for kontrolsteder og tilpasning af den ruteplan, der er omhandlet i direktiv 91/628/EØF (6), fastsættes de kriterier for kontrolsteder, som gælder i hele Fællesskabet, således at der opnås optimale velfærdsbetingelser for de dyr, der gør ophold her; der fastsættes også regler i tilfælde af dyresundhedsproblemer.
(7)
Bulgarien har på udgangsstedet i Bourgas' havn oplevet problemer med personale og infrastruktur ved iværksættelsen af den veterinærkontrol, der i henhold til artikel 21 i forordning (EF) nr. 1/2005 og artikel 2 i forordning (EF) nr. 639/2003 kræves inden for Fællesskabet for levende kvæg, der eksporteres via denne havn. Navnlig findes der hverken faciliteter for embedsdyrlæger, der skal kontrollere levende kvæg, eller et godkendt kontrolsted i overensstemmelse med forordning (EF) nr. 1255/97 i umiddelbar nærhed af havnen, hvor dyrene kan aflæsses, vandes, fodres og have hvile, hvis de ikke tåler videre transport, eller hvis de ikke kan transporteres inden for de transporttider, der er fastsat i forordning (EF) nr. 1/2005.
(8)
Den 17. september 2009 forelagde Bulgarien Kommissionen et program for 2010 for kontrol med og overvågning af transportbetingelser for levende kvæg, der eksporteres fra EU via Bourgas' havn, hvortil Bulgarien ønsker at modtage EU-tilskud
(9)
Kommissionen har vurderet det program, som Bulgarien har forelagt for 2010, fra både et veterinært og et finansielt synspunkt. Det er konstateret, at dette program opfylder de relevante EU-veterinærbestemmelser og navnlig kriterierne i artikel 21, stk. 3, i forordning (EF) nr. 1/2005 og i bilaget til forordning (EF) nr. 1255/97.
(10)
Foranstaltningerne i denne afgørelse er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE AFGØRELSE:
Artikel 1
Det nationale program for 2010 for kontrol med og overvågning af transportbetingelser for levende kvæg, der eksporteres fra EU via Bourgas' havn, som Bulgarien forelagde den 17. september 2009, godkendes for perioden 1. januar 2010 til 31. december 2010. Nærværende afgørelse er en finansieringsafgørelse som omhandlet i artikel 75 i finansforordningen.
Artikel 2
EU-tilskuddet fastsættes til 80 % af Bulgariens konstruktions- og byggeomkostninger ved opførelse af kontrolfaciliteter og et kontrolsted med kapacitet til 120-140 kreaturer i Bourgas' havn.
Tilskuddet må ikke overstige 152 000 EUR og finansieres over følgende budgetpost i Den Europæiske Unions almindelige budget for 2010, under forudsætning af at budgettet vedtages:
-
Budgetpost 17 04 02.
Artikel 3
1. De udgifter, Bulgarien forelægger med henblik på EU-tilskud, angives i euro eksklusive moms og andre skatter og afgifter.
2. Hvis Bulgariens udgifter er i en anden valuta end euro, skal Bulgarien omregne udgifterne til euro på basis af den sidste vekselkurs, som Den Europæiske Centralbank har fastsat inden den første dag i den måned, i hvilken betalingsanmodningen indgives af Bulgarien.
Artikel 4
1. EU-tilskuddet til det i artikel 1 omhandlede nationale program ydes, forudsat at Bulgarien:
a)
gennemfører programmet i overensstemmelse med de relevante EU-bestemmelser, herunder konkurrencereglerne og bestemmelserne om offentlige udbud
b)
senest den 31. juli 2010 sender Kommissionen de foreløbige tekniske og økonomiske rapporter vedrørende det i artikel 1 omhandlede program, jf. artikel 27, stk. 7, litra a), i beslutning 2009/470/EF
c)
senest den 30. april 2011 sender Kommissionen en endelig detaljeret teknisk rapport med en vurdering af de opnåede resultater og et detaljeret regnskab over udgifterne fra den 1. januar 2010 til den 31. december 2010, jf. artikel 27, stk. 7, litra b), i beslutning 2009/470/EF
d)
senest den 30. april 2011 sender Kommissionen betalingsanmodningen vedrørende udgifter afholdt til det program, der blev forelagt den 17. september 2009, jf. artikel 27, stk. 8, i beslutning 2009/470/EF
e)
ikke for det program, der er omhandlet i artikel 1, indsender yderligere anmodninger om andre EU-tilskud til foranstaltningerne og ikke tidligere har indsendt sådanne anmodninger.
2. Hvis fristen for indsendelse af betalingsanmodninger overskrides, nedsættes EF-tilskuddet som fastsat i artikel 27, stk. 8, i beslutning 2009/470/EF.
Artikel 5
Denne afgørelse anvendes fra den 1. januar 2010.
Artikel 6
Denne afgørelse er rettet til Republikken Bulgarien.
Udfærdiget i Bruxelles, den 17. december 2009.

Labels: 20
8
3
6
18